Smernica Komisie 2001/3/ES
z 8. januára 2001,
ktorou sa prispôsobuje technickému pokroku smernica Rady 74/150/EHS týkajúca sa typového schválenia poľnohospodárskych alebo lesných traktorov a smernica Rady 75/322/EHS týkajúca sa rádiového odrušenia, vyvolaného zážihovými motormi, montovanými do kolesových poľnohospodárskych alebo lesných traktorov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 74/150/EHS zo 4. marca 1974 o aproximácii právnych predpisov členských štátov o typovom schválení kolesových poľnohospodárskych alebo lesných traktorov [1], naposledy zmenenú a doplnenú smernicou Európskeho parlamentu a Rady 2000/25/ES [2], a najmä na jej článok 11,
keďže:
(1) je potrebné vysvetliť niektoré články smernice 74/150/EHS a zladiť jej prílohy s prílohami smernice Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [3], naposledy zmenenej a doplnenej smernicou Európskeho parlamentu a Rady 2000/40/ES [4], a s prílohami smernice Rady 92/61/EHS z 30. júna 1992 týkajúcej sa typového schválenia dvoj- alebo trojkolesových motorových vozidiel [5], naposledy zmenenej a doplnenej smernicou Európskeho parlamentu a Rady 2000/7/ES [6];
(2) smernica 75/322/EHS [7], naposledy zmenená a doplnená smernicou Komisie 2000/2/ES [8], obsahuje informačný dokument, ktorý sa musí prečíslovať, aby zohľadnil číslovanie zavedené touto smernicou;
(3) smernice 74/150/EHS a 75/322/EHS by sa mali zodpovedajúco prispôsobiť;
(4) ustanovenia tejto smernice sú v súlade so stanoviskom Výboru pre prispôsobenie sa technickému pokroku, ktorý bol založený článkom 12 smernice 74/150/EHS,
PRIJALA TÚTO SMERNICU:
Článok 1
Smernica 74/150/EHS sa týmto mení a dopĺňa takto:
1. V článku 2 písm. b) sa slová "špeciálnych smerníc" nahrádzajú slovami "špeciálnych smerníc uvedených v prílohe II".
2. V článku 3 sa druhá veta nahrádza takto:"K žiadosti musí byť priložený úplný zoznam informácií alebo informačný dokument, ktorého vzory sú uvedené v prílohe I, a dokumenty v ňom uvedené."
3. V článku 4 ods. 1 sa úvodné znenie nahrádza takto:"Členský štát schváli všetky typy traktorov (definované v prílohe II, spolu s kategóriou, do ktorej patrí), ktoré spĺňajú tieto podmienky:".
4. Prílohy sa nahrádzajú textom uvedeným v prílohe I k tejto smernici.
Článok 2
Príloha IIA (bez doplnkov) k smernici 75/322/EHS sa nahrádza textom uvedeným v prílohe II k tejto smernici.
Článok 3
Členské štáty najneskôr do 30. júna 2002 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom budú informovať Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 4
Táto smernica nadobúda účinnosť v 20. deň po jej uverejnení v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 8. januára 2001